A korábbi években szombatra esett a rendezvény, s akkor több felnőtt érkezett. Most viszont a helyi oktatási intézmények képviseltették szép számban magukat.
A 163. zsoltár – Itt van Isten köztünk, jertek Őt imádni – eléneklése után Varga Olga, Zsáka és Furta lelkipásztora hirdetett igét, melyben a közösen végzett munkára, annak örömére hívta fel a figyelmet, egyúttal a teherhordás és szeretet átadásának fontosságát hangsúlyozta.
A 434. dicséret – Vezess Jézusunk, Véled indulunk – eléneklése után Majláth József lelkipásztor ismertette a nap menetét. Eszerint a Diószegis felsősök az iskola környékén gyomláltak, ott, valamint a templom és múzeum előtt rózsát ültettek.
Szintén a Diószegis diákok egy csoportja a Gróf Tisza István Kórház gyermekosztályán verses-mesés-táncos produkcióval igyekezett felvidítani a beteg gyerekeket és szüleiket. Az állami iskolák tanulói saját intézményeik és a lakótelepek környékét tisztították meg az alkalmi szeméttől.
A BIHARITE pár tagja – Nagy Sándor vezetésével – rózsát ültetett a Barcsay-kertben. A felnőtt gyülekezeti tagok pedig lelki szolgálatot végeztek az idősek otthonában.
A jól végzett önkéntes munka után szeretet vendéglátásra került sor a Berettyóújfalui Református Egyházközség gyülekezeti termében.